SK Úradný vestník Európskej únie C 125/15

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2014/C 125/06

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„POMELO DE CORSE“

ES č.: FR-PGI-0005-01085 – 15.01.2013

CHZO ( X ) CHOP ( )

1. Názov

„Pomelo de Corse“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Pomelo de Corse“ je citrusové ovocie, ktoré pochádza z odrody Star Ruby alebo z akejkoľvek inej odrody hybridu Citrus Paradisi, ktorú možno schváliť v rámci schvaľovacieho protokolu nových odrôd. Zoznam povolených odrôd zostavuje skupina. Podlieha preskúmaniu na základe schvaľovacieho protokolu nových odrôd, ktorého cieľom je zabezpečiť, aby povolené odrody vyhovovali charakteristickým vlastnostiam ovocia „Pomelo de Corse“ a aby okrem toho spĺňali tieto výberové kritériá: množstvo kvetov rastúcich v strapcoch, ovocie bez jadierok, červené sfarbenie vo vnútri a aromatická chuť. Po každej zmene sa tento zoznam posiela výrobcom, ako aj kontrolnému orgánu a príslušným kontrolným úradom.

Povolené podpníky sú Poncirus Pomeroy, Citrange Carrizo a Citrange C 35.

Ide o bezjadierkové ovocie so žltou hladkou kôrou, ktorá môže byť na povrchu ovocia posiata oranžovočervenými škvrnami, a s dužinou ružovej až červenej, či dokonca purpurovej farby.

V rámci CHZO „Pomelo de Corse“ sa môže obchodovať len s ovocím kategórie Extra a kategórie I.

Obchodovať možno s desiatimi veľkosťami s minimálnym priemerom 81 mm a maximálnym priemerom 139 mm.

„Pomelo de Corse“ je veľmi šťavnaté, obsahuje najmenej 38 % šťavy. Je to ovocie aromatickej a sladkej chuti.

Ovocie musí spĺňať tieto kritériá:

kyslosť (A) menej než 2 gramy kyseliny citrónovej na 100 g šťavy,

cukry (E) najmenej 9°Brix,

pomer (E/A) medzi obsahom cukrov v šťave (E) v porovnaní s kyslosťou (A) viac ako 6.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Úkony sadenia, produkcie, zberu a triedenia podľa veľkosti sa vykonávajú vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

Vo fáze triedenia podľa veľkosti v baliarni sa na ovocie môže naniesť len náter z prírodného vosku.

Skladovanie, výber a balenie výrobkov sa musí uskutočňovať v zemepisnej oblasti.

„Pomelo de Corse“ je balené:

— v debničkách naukladané naležato. Po výstupe z reťazca sa na každé ovocie „Pomelo de Corse“, ktoré sa nachádza vo vrchnom rade debničky, umiestňuje štítok (50 % ovocia sa označí).

— vo vaničkách (spotrebiteľská predajná jednotka) alebo v sieťke.

Po zabalení do sieťky sa ovocie systematicky balí do debničky.

Preprava ovocia v paletových boxoch je zakázaná.

„Pomelo de Corse“ balené v uzavretých obaloch (spotrebiteľská predajná jednotka, sieťka) sa povinne neoznačuje štítkom.

„Pomelo de Corse“ je čerstvé ovocie, ktoré sa zbiera po dostatočnom dozretí. Po zbere sa nepodrobuje žiadnemu konzervačnému fytosanitárnemu ošetreniu. Je teda aj naďalej citlivé na poškodenia a odreniny, ku ktorým môže dôjsť pri zdĺhavej preprave, keď je voľne naukladané v paletovom boxe. Okrem toho preprava v paletovom boxe v uzavretom prostredí, čo sa uplatňuje v prípade námornej prepravy, po ktorej nasleduje rozváženie v chladiarenských kamiónoch, bráni prúdeniu vzduchu medzi ovocím a spôsobuje klimatickú heterogénnosť, v dôsledku ktorej dochádza k heterogénnemu fyziologickému vývoju ovocia v paletovom boxe. Zákaz prepravy ovocia v paletovom boxe a povinné balenie v zemepisnej oblasti teda chránia ovocie pred týmto rizikom. Fyzická celistvosť a charakteristické vlastnosti ovocia „Pomelo de Corse“ sú týmto spôsobom zachované.

Baliarne navyše vykonávajú ďalšie úkony neoddeliteľné od balenia (výber, kontrola a označovanie), ktoré si vyžadujú blízkosť ovocných sadov, dopĺňajú prácu výrobcov a umožňujú predchádzať nadmernej manipulácii s voľne naukladaným ovocím. Balenie ovocia do sieťky pred naukladaním do debničky umožňuje predchádzať akejkoľvek nasledujúcej manipulácii s nezabaleným ovocím, ktorá by ho mohla poškodiť.

Vykonávanie úkonov balenia v zemepisnej oblasti prispieva k zachovaniu kvality a charakteristických vlastností výrobku a navyše posilňuje kontrolu vysledovateľnosti výrobku. Pri preprave voľne naukladaného ovocia môže dôjsť k pomiešaniu s iným ovocím odlišného pôvodu. „Pomelo de Corse“, ktoré sa produkuje a balí v zemepisnej oblasti, sa balí do debničiek alebo sa prezentuje v uzavretom obale.

3.7. Špecifické pravidlá označovania

Na označení sa uvádza:

— názov výrobku „Pomelo de Corse“,

— logo CHZO Európskej únie.

4. Stručné vymedzenie zemepisnej oblasti

Vymedzenie zemepisnej oblasti sa odvíja od týchto charakteristických vlastností: nadmorská výška do 300 metrov, sklon svahu nižší ako 25 % a vzdialenosť od mora do 15 km, a zahŕňa tieto obce:

Departement Haute-Corse (Severná Korzika)

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L’Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta–di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d’Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno.

Departement Corse-du-Sud (Južná Korzika)

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant’Andréa-d’Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Súvislosť so zemepisnou oblasťou

5.1. Špecifickosť zemepisnej oblasti

5.1.1 Prírodné faktory

Charakteristické vlastnosti pôdy

Pôdy na pestovanie citrusov sú prevažne pieskovo-ílovito-hlinité a pomerne kyslé. Rozvinuli sa na žulovom a bridlicovom geologickom podklade.

Klimatické vlastnosti

Zemepisná oblasť sa nachádza na ostrove, ktorý ovplyvňuje klímu vzhľadom na svoju nadmorskú výšku, ako aj na kopcovitý terén.

Korzika sa nachádza na 42. rovnobežke zemepisnej šírky a na severnej hranici pestovania citrusov.

Na rozdiel od iných odrôd pomela, ktoré potrebujú vysoké teploty, odroda Star Ruby nachádza na Korzike úhrn ročných teplôt, ktoré jej umožňujú rozvinúť celý cyklus až do primeranej a dostatočnej zrelosti ovocia, a bránia zablokovaniu rastu pod vplyvom príliš vysokých teplôt.

Vzhľadom na prímorský vplyv a prítomnosť neďalekých značných hornatých oblastí sú teploty miernejšie a zrážky i vlhkosť sú vyššie než v oblastiach produkcie citrusov iného pôvodu.

Ostrovný zdravotný charakter s ochranným vplyvom na pomelo

Skutočnosť, že Korzika je ostrov, je na pestovanie ovocia „Pomelo de Corse“ významná zo zdravotného hľadiska. Na Korzike sa nevyskytuje množstvo vážnych vírusových alebo mykoplazmových ochorení, ako sú Tristeza alebo Stubborn.

5.1.2 Ľudské faktory

Pestovanie citrusov na Korzike má dlhú tradíciu a podľa niektorých autorov siaha do začiatku kresťanskej éry.

Rozvoj pestovania ovocia „Pomelo de Corse“ v sadoch, ktoré sa vytvorili počas uplynulých tridsiatich rokov, je výsledkom dynamického úsilia výrobcov, ktorí sa zorganizovali s cieľom zabezpečiť napredovanie tohto odvetvia.

Pestovanie ovocia „Pomelo de Corse“ v súčasnosti predstavuje výrazný podiel produkcie v rámci iných ovocných kultúr na ostrove.

Vyznačuje sa:

— poľnohospodárskou štruktúrou vo forme malých pozemkov,

— menším množstvom fytosanitárnych ošetrení vďaka ostrovnému prostrediu,

— znalosťami a skúsenosťami pestovateľov citrusov, ktoré prispievajú k lepšiemu dohľadu a riadeniu zdravotných rizík,

— ručným zberom ovocia, ktorý sa začína po tom, ako ovocie na strome nadobudne primerané sfarbenie a zrelosť.

5.2. Špecifickosť produktu

„Pomelo de Corse“ má žltú hladkú kôru, ktorá môže byť posiata oranžovočervenými škvrnami, a dužinu ružovej až červenej, či dokonca purpurovej farby.

Ovocie sa sfarbuje prirodzene na strome. Zbiera sa po dosiahnutí vnútornej zrelosti, ktorá určuje jeho organoleptické vlastnosti (aromatická a sladká chuť) vyjadrené vyváženosťou cukrov a kyslosti a neprítomnosťou horkej chuti. Vnútorná kvalita ovocia zodpovedá vyváženosti medzi sušinou (E), ktorá zastupuje celkové množstvo cukrov, a celkovou kyslosťou (A).

Z obchodného hľadiska sa v medzinárodných normách vymedzuje len jedno kritérium týkajúce sa podielu šťavy, ktorý musí dosahovať najmenej 35 %. „Pomelo de Corse“ obsahuje viac než 38 % šťavy, vďaka čomu sa vyznačuje osobitnou šťavnatosťou.

Zber sa vykonáva ručne a ovocie sa po zbere nepodrobuje fytosanitárnemu ošetreniu, čo umožňuje rozvinutie všetkých atribútov čerstvosti.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

CHZO „Pomelo de Corse“ vychádza predovšetkým z osobitnej kvality ovocia (rovnovážny pomer medzi cukrami a kyslosťou, obsah šťavy, výrazné zafarbenie, hladká kôra), ako aj z renomé, ktoré sa rozvíja na vnútroštátnej úrovni.

Pôdy v zemepisnej oblasti, ktoré sa odlišujú od pôd v iných potenciálnych stredomorských oblastiach produkcie, vykazujú charakteristické vlastnosti, ktoré pre pestovanie pomela odrody Star Ruby umožnili vyvinúť podpníky druhu Ponicrus a jeho hybridov (Citrange). Tieto podpníky sú zdrojom charakteristických vlastností vnútornej kvality ovocia (dobrá vyváženosť medzi obsahom cukrov a kyselín, ako aj šťavnatosť a hladká kôra), ktoré sú na vyššej úrovni než vlastnosti, ktoré možno dosiahnuť pri použití iných podpníkov, ktoré sa vo svete používajú častejšie.

Mierne klimatické podmienky na Korzike umožňujú odrode Star Ruby, ktorá prirodzene obsahuje veľa lykopénu, plnohodnotne rozvinúť túto vlastnosť a dosiahnuť tak „Pomelo de Corse“ s kvalitným červeným zafarbením vnútra ovocia. Dužina je dobre sfarbená už v septembri – októbri, počas zimy zvykne naspäť zožltnúť, a opätovne sa sfarbuje od marca – apríla. Kôra, ktorá je v zime žltá, sa po jarnom oteplení zvykne takisto sfarbiť dočervena.

Tieto mierne klimatické podmienky sú zodpovedné aj za ďalšie významné vlastnosti ovocia „Pomelo de Corse“:

— oveľa vyšší obsah šťavy v ovocí než inde,

— hladká kôra. Vďaka silnému prímorskému vplyvu, ktorý sa prejavuje nižšími letnými teplotami a relatívnou mierou vlhkosti, ktorá len zriedka klesne pod 70 %, má „Pomelo de Corse“ hladkú kôru.

Podmienky produkcie a zabezpečovanie balenia v zemepisnej oblasti umožňujú spotrebiteľom zaručiť čerstvosť výrobku a sú prísľubom, že budú mať k dispozícii všetky kvality, v ktorých spočíva špecifickosť ovocia „Pomelo de Corse“, a prispievajú k budovaniu jeho renomé.

„Pomelo de Corse“ sa po zbere nepodrobuje fytosanitárnemu ošetreniu a jeho renomé je úzko prepojené s imidžom Korziky, ktorá sa prezentuje ako prírodný ostrov šetrný voči životnému prostrediu, ktorý zhodnocuje svoje poľnohospodárstvo kvalitnými výrobkami a dlhodobo rozvíja tradíciu pestovania citrusov.

Obchodovanie s ovocím „Pomelo de Corse“ a jeho expedovanie na kontinent zaznamenalo výrazný rozmach po roku 2000 a prispelo k posilneniu dobrého mena ovocia „Pomelo de Corse“ na vnútroštátnej úrovni.

Dobré meno ovocia „Pomelo de Corse“ dosvedčujú novinové články v miestnych, národných, špecializovaných aj všeobecných médiách (Vegetable, FLD Magazine, FRuiTROP alebo Corse Matin), v ktorých sa predstavuje špecifickosť tejto produkcie.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

https://www.inao.gouv.fr/fichier/CDCIGPPomelodeCorseV1.doc

(1) Ú. v. EÚ L 343, 14.12.2012, s.1

(2) Ú. v. EÚ L 93, 31.3.2006, s. 12, nahradené nariadením (EÚ) č. 1151/2012.

(3) Pozri poznámku pod čiarou č. 2.